Document ID: 32010R0097

KOMISSION ASETUS (EY) N:o 97/2010,
annettu 4 päivänä helmikuuta 2010,
nimityksen rekisteröimisestä aitojen perinteisten tuotteiden rekisteriin [Pizza Napoletana (APT)]
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maataloustuotteiden ja elintarvikkeiden rekisteröimisestä aidoiksi perinteisiksi tuotteiksi 20 päivänä maaliskuuta 2006 annetun neuvoston asetuksen (EY) N:o 509/2006 (1) ja erityisesti sen 9 artiklan 5 kohdan kolmannen alakohdan,
sekä katsoo seuraavaa:
(1)
Italian hakemus nimityksen ”Pizza Napoletana” rekisteröimisestä on julkaistu Euroopan unionin virallisessa lehdessä asetuksen (EY) N:o 509/2006 8 artiklan 2 kohdan ensimmäisen alakohdan mukaisesti ja mainitun asetuksen 19 artiklan 3 kohdan nojalla (2).
(2)
Saksa ja Puola ovat ilmoittaneet vastustavansa rekisteröintiä asetuksen (EY) N:o 509/2006 9 artiklan 1 kohdan mukaisesti. Nämä vastaväitteet katsottiin voitavan ottaa tutkittaviksi mainitun asetuksen 9 artiklan 3 kohdan ensimmäisen alakohdan a alakohdan nojalla.
(3)
Saksan vastaväite liittyi erityisesti huoleen siitä, että saksalainen vehnäjauho joutuu epäsuotuisaan asemaan, koska eritelmässä sallitaan ainoastaan yksi tietynlainen vehnäjauho, jota on saatavissa ainoastaan yhdessä jäsenvaltiossa, toisin sanoen Italiassa.
(4)
Puolan vastaväite liittyi erityisesti siihen, että nimi ei ole itsessään erityinen ja että julkaistussa rekisteröintihakemuksessa ei ole asianmukaisia selvityksiä.
(5)
Komissio kehotti 17 päivänä syyskuuta 2008 päivätyllä kirjeellä kyseisiä jäsenvaltioita sopimaan asiasta keskenään sisäisiä menettelyjään noudattaen.
(6)
Kuuden kuukauden määräajan kuluessa Italia ja Saksa ilmoittivat komissiolle 24 päivänä helmikuuta 2009 päässeensä yhteisymmärrykseen, jonka myös komissio hyväksyi. Yhteisymmärryksen mukaan tiettyjen vehnäjauhojen käyttöön liittyneet rajoitukset poistettiin.
(7)
Ottaen huomioon, etteivät Italia ja Puola ole päässeet yhteisymmärrykseen määräajan kuluessa, komission on tehtävä päätös asetuksen (EY) N:o 509/2006 18 artiklan 2 kohdassa tarkoitettua menettelyä noudattaen.
(8)
Tässä yhteydessä on Puolan vastaväitteestä johtuen lisätty eritelmään selvityksiä, jotka osoittavat, että nimi, jonka rekisteröintiä haetaan, on itsessään erityinen.
(9)
Näiden tietojen perusteella nimitys ”Pizza Napoletana” on lisättävä aitojen perinteisten tuotteiden rekisteriin. Asetuksen (EY) N:o 509/2006 13 artiklan 2 kohdassa tarkoitettua suojaa ei ole pyydetty.
(10)
Tässä asetuksessa säädetyt toimenpiteet ovat aitojen perinteisten tuotteiden pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Rekisteröidään tämän asetuksen liitteessä I oleva nimitys.
2 artikla
Eritelmän yhteenveto esitetään tämän asetuksen liitteessä II.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä helmikuuta 2010.

Labels: 3
7
18
17